"Setswana Puo ya Gae (HL)/P1 6 DBE/Ngwanaitseele 2019 NSC KAROLO YA B: TSHOBOKANYO POTSO 2 Buisa temana e e fa tlase ka kelotlhoko. E bua ka ga temogo ya tshireletsego kwa tirong. ELA TLHOKO: O tshwanetse go dira tse di latelang: 1. Sobokanya o dirisa mafoko a gago, mme o sa latlhe bokao jwa temana ka go tlhagisa dintlha di le SUPA ka ga tse badiri ba tshwanelang go di dira go netefatsa tshireletsego kwa tirong. 2. Kwala ka temana. 3. Boleele bo se fete mafoko a a 90. 4. Tshobokanyo e se ka ya newa setlhogo. 5. Kwala palo ya mafoko a o a dirisitseng kwa bokhutlong jwa tshobokanyo. SETLHANGWA C TEMOGO YA TSHIRELETSEGO KWA TIRONG Tshireletsego ke karolo ya botshelo e e tshwanetseng go elwa tlhoko ka dinako tsotlhe. Ka dinako dingwe mo mafelong mangwe a ditiro ga go bonolo go ka tlhaola baeng go tswa mo badiring ba lefelo leo. Re le badiri kana re le baeng ba ba letleletsweng le ba ba sa letlelelwang, re eletsa go tshepiwa le go ikanngwa rotlhe. Fa re le kwa ditirong re tlhoka go nna malala a laotswe ka tshireletsego. Tshireletsego ya kwa ditirong ga e felele kwa dikgorong fa re goroga, e tlhokega le mo teng ga diofisi. Modiri mongwe le mongwe o tshwanetse go nna podimatseba a eme ka ditsetsekwane go sireletsa dithoto, tiro ya gagwe le mothapi wa gagwe. Go dintlha dingwe tse badiri ba tshwanetseng go di ela tlhoko le go di gakologelwa fa ba le kwa tirong. Dikgwama le dibeke ga di a tshwanelwa go tlogelwa ka gope mo tafoleng. Beng fa ba tswa, ba di tseye kana ba di tswalele. Madi a bewe mo lefelong le le bolokesegileng. A tswalelwe kana a tlosiwe mo dikagong fa go rolwa jokwe, a se ka a tlogelwa mo mpaananeng kana a sa lotlelelwa. Dinotlolo di tlhokomelwe jaaka lesea, tse di sa dirisiweng di se ka tsa bewa mo tafoleng. Motho yo o sa itsiweng a botsolotswe dipotso go tila go akanya gore gongwe ke mongwe wa badiri. A a bodiwe gore a o tlhoka thuso, mme ka se, o ka lemoga ketsaetsego e e rileng. Moeng a se amogelwe bonolo fela ka ntlha ya gore a re o bone tetla ya go tsena. O se ka wa tlogela moeng a le nosi mo ofising ya gago, letsa mogala go batla tshedimosetso e o e tlhokang kana go kopa thuso. Ga go kgathalesege gore moeng o lebega a le botlhokwa go le kae, o se ka wa mo senolela tshedimosetso epe e e masisi. Lemosa mogolwane wa gago ka ga kopo ya moeng yoo. Go se nne ope yo o letlelelwang go sutisa dithoto tsa ofisi ntle le sesupo sa tetla ya go dira jalo. Ga se badiri botlhe ba ba ikanyegang jaaka wena. [E rulagantswe sešwa go tswa go Tlhagiso: 7 ya Mopalami] PALOGOTLHE YA KAROLO YA B: 10 Kwalololo e ileditswe Phetla"